## Naputak za rad djelatnika Državnog zavoda za mjeriteljstvo u postupku ovjeravanja medicinskih humanih staklenih termometara s tekućinom

### NN 55/2005 (29.4.2005.), Naputak za rad djelatnika Državnog zavoda za mjeriteljstvo u postupku ovjeravanja medicinskih humanih staklenih termometara s tekućinom

# DRŽAVNI ZAVOD ZA MJERITELJSTVO

**1060**

Na temelju članka 21. stavka 5. Zakona o
mjeriteljstvu (»Narodne novine« broj 163/03), ravnatelj Državnog zavoda za
mjeriteljstvo donosi

## NAPUTAK

za rad djelatnika Državnog zavodaza
mjeriteljstvo u postupku ovjeravanja medicinskih humanih staklenih termometara
s tekućinom

*1. Opće odredbe*

1.1. Ovim se naputkom utvrđuje način rada djelatnika
Državnog zavoda za mjeriteljstvo (u daljnjem tekstu: djelatnici Zavoda) u
postupcima prvog ovjeravanja medicinskih humanih staklenih termometara s
tekućinom (u daljnjemu tekstu: termometri), kojima se utvrđuje zadovoljavaju li
termometri mjeriteljske zahtjeve propisane Pravilnikom o mjeriteljskim
zahtjevima za medicinske humane staklene termometre s tekućinom (»Narodne
novine« br. 144 / 1998., u daljnjem tekstu:
Pravilnik) i tipno odobrenje za taj tip termometra.

1.2. Pojedini izrazi u ovome naputku imaju ovo
značenje:

a) *istovrsni
termometri* – termometri istoga tipa, iste službene oznake tipa i iste
godine proizvodnje (ili proizvedeni u razdoblju od 30 dana)

b) *partija*
– skup istovrsnih termometara za koje je njihov posjedovatelj
podnio zahtjev za ovjeravanje

c) *veličina
partije* – broj termometara u partiji

d) *jedinica
uzorka* – termometar slučajno odabran iz partije

e*) uzorak*
– termometri uzeti za pregled slučajnim odabirom iz partije

f) *veličina
uzorka* – broj termometara u uzorku određen veličinom partije

g) *ispitivanje*
– skup postupaka kojima se utvrđuje zadovoljava li svaka jedinica uzorka
mjeriteljske zahtjeve koji su propisani Pravilnikom i određeni tipnim odobrenjem za taj tip termometra

h) *sukladan
termometar* – termometar koji zadovoljava zahtjeve ispitivanja prema ovomu
naputku

i) *sukladna
partija termometara* – partija termometara koja zadovoljava zahtjeve
ispitivanja prema ovomu naputku

j) *broj
prihvaćanja* – dopušteni broj nesukladnih termometara u uzorku

k) *kriterij
prihvaćanja* – kriterij po kojemu se partija termometara prihvaća kad je
broj nesukladnih termometara u uzorku jednak ili manji od broja prihvaćanja,
pri čemu se iz partije mora odvojiti i predati zahtjevatelju ovjeravanja da
uništiti svaki termometar iz uzorka, za koji se ustanovi da je nesukladan

l) *plan
uzimanja uzorka* – određivanje veličine uzorka ovisno o veličini partije

m) zamjenski uzorak termometara – rezervni
termometri koji se primjenjuju u slučaju da je neki od uzorkovanih termometara
oštećen.

1.3. U postupku ovjeravanja, termometri se
ispituju stopostotnim pregledom ili statistički.

1.3.1. Stopostotni je pregled ispitivanje
mjeriteljskih značajka svakoga pojedinačnog termometra u partiji.

1.3.1.1. Termometri se ispituju stopostotnim
pregledom ako je broj termometara u partiji jednak ili manji od 90, ili ako posjedovatelj termometara podnese zahtjev da se partija
veća od 90 termometara ispita stopostotnim pregledom.

1.3.1.2. Statističko je ispitivanje termometara
ispitivanje mjeriteljskih značajka jedinica uzorka iz partije termometara, kod
kojega se partija prihvaća ako je ispitivanjem uzorka ustanovljeno da je
udovoljeno kriteriju prihvaćanja uzorka, a ako kriteriju prihvaćanja uzorka
nije udovoljeno, odbija se cijela partija i ne ovjerava se ni jedan termometar.

1.3.1.3. Pri ispitivanju termometara, nesukladni
se termometri vraćaju zahtjevatelju ovjeravanja da ih uništi.

*2. Oprema*

U postupku ovjeravanja termometara upotrebljava
se ova oprema:

a) referencijski
termometar s nesigurnošću mjerenja temperature ne većom od ± 0,02 °C, a uz
faktor pokrivanja k=2 (k se utvrđuje prema »Uputama za iskazivanje mjerne
nesigurnosti« – DZNM 1995.)

b) referencijska
vodena kupelj obujma 5 litara ili većega, temperaturne nestabilnosti jednake
ili manje od ± 0,02 °C za određeni mjerni raspon temperature termometra koji se
ispituje, s gradijentom temperature ne većim od ± 0,01 °C u radnome prostoru
pri određenoj temperaturi, a taj gradijent temperature mora biti osiguran pod
svim uvjetima i načinima punjenja uzoraka termometara

c) zaporni sat točnosti mjerenja vremena bolje
od 0,1 s/h

d) centrifuga koja na dno spremnika termometra
djeluje ubrzanjem od 600 m/s2.

*3. Način rada u postupku prvoga ovjeravanja*

3.1. Svaka se partija ispituje statistički ili
stopostotnim pregledom (točka 1.3.1.1. i 1.3.1.2.).

3.2. Plan uzimanja uzorka i kriterij
prihvaćanja, ovisno o veličini partije, utvrđeni su u tablici 1. Pri svakome
odabiru uzoraka, uzima se, pored broja određenog iznosom veličine uzorka,
dodatno još 5 do 10 zamjenskih uzoraka termometara, koji će se primijeniti u
slučaju da je neki od uzorkovanih termometara oštećen.

3.3. U slučaju statističkog pregleda, jedinice
uzorka odabire slučajnim izborom iz partije djelatnik Zavoda koji obavlja
ovjeravanje termometara.

Zahtjevatelj ovjeravanja mora djelatniku Zavoda
omogućiti pristup cijeloj partiji termometara.

Nakon uzimanja uzoraka, sastavlja se Zapisnik o
uzimanju uzoraka (v. prilog 2 ovog naputka: Obrazac Zapisnika o uzimanju
uzoraka).

Tablica 1:

Plan uzimanja uzoraka i
kriterij prihvaćanja uz opću razinu pregleda II i prihvatljivu razinu kakvoće
AQL = 1,0 (norma
HRN ISO 2859-1:1997)

|  |  |  |  |
| --- | --- | --- | --- |
| **Veličina partije** | **Sl****. oznaka vel. uzorka** | **Veličina uzorka** | **Broj prihvaćanja** |
| 91 – 150 | F | 20 | 0 |
| 151 – 280 | G | 32 | 1 |
| 281 – 500 | H | 50 | 1 |
| 501 – 1200 | J | 80 | 2 |
| 1201 – 3200 | K | 125 | 3 |
| 3201 – 10000 | L | 200 | 5 |
| 10001 – 35000 | M | 315 | 7 |
| 35001 – 150000 | N | 500 | 10 |

3.4. Prije početka prvog ovjeravanja, u Izvješće
o ovjeravanju medicinskih humanih staklenih termometara s tekućinom (prilog 1
ovog naputka) unose se traženi podaci o zahtjevatelju ovjeravanja i o
termometru. Nakon obavljenog ispitivanja, upisuju se rezultati ispitivanja. Za
svaki tip termometra mora se ispuniti odvojeni obrazac. U prilogu 3 ovog
naputka prikazan je primjer Izvješća o ovjeravanju medicinskih humanih
staklenih termometara s tekućinom.

3.5. Postupak prvog ovjeravanja termometara sastoji
se od vanjskog pregleda i određivanja mjeriteljskih značajka termometara.

3.5.1. Vanjski pregled

Vanjskim pregledom termometra utvrđuje se
odgovaraju li oblik, konstrukcija, natpisi i oznake na termometru tipnim odobrenjem odobrenom termometru te postoje li
oštećenja ili nedostaci. Ako oblik, konstrukcija, natpisi i oznake na
termometru odgovaraju tipnim odobrenjem odobrenom
termometru i ako nema oštećenja ni bitnih nedostataka, obavlja se daljnje
ispitivanje termometara.

Posebnu pažnju treba obratiti na naljepnicu koju
uvoznik stavlja na kutiju termometra; na toj naljepnici mora biti upisana
službena oznaka tipa termometra određena tipnim
odobrenjem.

3.6. Određivanje mjeriteljskih značajka
termometra

Termometar mora udovoljiti zahtjevima članaka
20., 21., 22., 23. 24. i 25. Pravilnika. Ako je kapilara ili spremnik tekućine
nekog termometra iz uzorka u prijevozu bio polomljen, taj se termometar
zamjenjuje drugim termometrom iz partije i odvaja kao neispravan, a kod odluke
o prihvaćanju partije, taj se termometar ne uzima u obzir, budući da se radi o
lomu u prijevozu, a ne o neispravnosti termometra.

3.6.1. Određivanje pogreške mjerenja termometra
obuhvaća određivanje pogreške termometra na temperaturama 36,00 °C, 39,00 °C i
41,50 °C.

3.6.1.1. Određivanje pogreške termometra

**Oprema:**

a) referencijski
termometar

b) referencijska
vodena kupelj

c) centrifuga

d) dvije odgovarajuće kutije za odlaganje
termometara

e) upijajuća podloga

**Postupak:**

Prije početka ispitivanja, treba pripremiti
dvije (otvorene) kutije, tako da u svaku kutiju mogu stati svi termometri
uzorka.

Termometri se uzimaju iz jedne kutije, stavljaju
u referencijsku vodenu kupelj, vade na upijajuću
podlogu i ostavljaju da se ohlade na temperaturu okoline. Nakon toga se
uspoređuje prikaz temperature na ispitivanom termometru s prikazom referencijskog termometra i ispitani se termometar odlaže u
drugu kutiju. Kada su svi termometri iz uzorka ispitani na jednoj temperaturi,
podiže se temperatura referencijske vodene kupelji i
kutije zamjenjuju mjesta kutija s termometrima za ispitivanje termometara na
drugoj i trećoj temperaturi.

Referencijska vodena kupelj treba
prije početka ispitivanja postići svaku od temperatura ispitivanja termometara
(36,00 °C, 39,00 °C i 41,50 °C) uz odstupanje, očitano na referencijskom
termometru, ne veće od ± 10 mK.

Ako je pokazivanje nekoga od termometara uzorka
prije ispitivanja veće od 35,5 °C, potrebno je prije početka ispitivanja
vratiti stupac tekućine centrifugom ispod najnižega brojčano označenoga podjeljka ljestvice.

Kod ispitivanja na temperaturama od 36,00 °C,
39,00 °C i 41,50 °C, svaki termometar treba držati u referencijskoj
vodenoj kupelji 25 s ili dulje, i nakon toga izvaditi na upijajuću podlogu
(koja će upiti kapljice vode s termometara). Termometri na upijajućoj podlozi
moraju ostati dok ne postignu temperaturnu ravnotežu s okolnim zrakom ( 2
minute).

Nakon što su termometri postigli temperaturnu
ravnotežu s okolnim zrakom, treba usporediti prikaz temperature na ispitivanom
termometru s prikazom referencijskog termometra.
Svaki se termometar prihvaća s obzirom na pogrešku mjerenja, ako na sve tri
temperature zadovolji zahtjeve iz članka 26. Pravilnika.

*4. Žigosanje*

Sukladan termometar (ili sukladna partija
termometara) ovjerava se postavljanjem ovjernog žiga
naljepnice prema tipnom odobrenju, prema članku 25.
Pravilnika i prema Naredbi o žigovima i ispravama kojima se ovjerava ispravnost
mjerila (»Narodne novine« broj 154/98).

5. Završne odredbe

5.1. Danom stupanja na snagu ovoga naputka
prestaje važiti Metrološko uputstvo
za pregled medicinskih (humanih) termometara (»Narodne novine« 53/91).

5.2. Ovaj naputak stupa na snagu osmog dana od
dana objave.

Klasa: 011-02/05-07/25

Urbroj: 558-03/12-05-1

Zagreb, 7. travnja 2005.

Ravnatelj

**dr****. sc. Marijan Andrašec, dipl. ing**., v. r.

*Prilog 1*

![](dodatni/355758.gif)
![](dodatni/355759.gif)

*Prilog 2*

![](dodatni/355760.gif)
![](dodatni/355761.gif)

*Prilog 3*

![](dodatni/355762.gif)

Naputak, NN 55/2005-1060